INFORMACIJA
O PRVOM JAVNOM SLUŠANjU ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE NA TEMU:
“PREDSTAVLjANjE PREDLOG ZAKONA O IZMENAMA I DOPUNAMA ZAKONA O PLANIRANjU I IZGRADNjI“

Odbor za prostorno planiranje, saobraćaj, infrastrukturu i telekomunikacije je na osnovu odluke donete na 9. sednici održanoj 17. jula 2023. godine, u skladu sa čl. 83. i 84. Poslovnika Narodne skupštine, dana 18 jula 2023. godine, održao prvo javno slušanje na temu: „Predstavljanje Predloga zakona o izmenama i dopunama Zakona o planiranju i izgradnji“.

Javno slušanje je počelo u 12.00 časova.

Javnim slušanjem je predsedavao Uglješa Marković, predsednik Odbora za prostorno planiranje, saobraćaj, infrastrukturu i telekomunikacije.

Javnom slušanju su prisustvovali članovi i zamenici Odbora: Bojan Torbica, Branislav Josifović, Dragan Jovanović, Marija Jovanović, Ivana Nikolić, Đorđe Todorović, Tomislav Janković, Andrijana Avramov, prof. dr Andreja Savić, Marina Lipovac Tanasković, prof. dr Vladimir Obradović, Nikola Nešić i Jasmina Karanac.

Javnom slušanju su prisustvovali i narodni poslanici: Aleksandar Jerković, Aleksandar Jovanović, Danijela Nestorović, Jelena Milivojević, Radmila Vasić, Đorđe Miketić, Gorica Gajić, Jelena Žarić Kovačević, Radomir Lazović, Uglješa Mrdić, Rozalija Ekres i Nikola Nešić.

Učesnici javnog slušanja bili su predstavnici: Ministarstva građevinarstva, saobraćaja i infrastrukture – Goran Vesić, ministar, Aleksandra Damnjanović, državni sekretar, Vladimir Džamić, državni sekretar, Đorđe Milić, pomoćnik ministra, Ranko Šekularac, pomoćnik ministra, Danica Uskoković, samostalni savetnik, Dušan Žarković i Aleksandar Radovanović; Naled: Violeta Jovanović, Dušan Vasiljević, Adis Berberović, Jelena Vejnović, Nada Rafailović, Tamara Ilić; Pravni fakultet: dr Miloš Živković; Arhitektonski fakultet: dr Ksenija Lalović i Danijela Milovanović Rodić; Građevinski fakultet; Atlantik grupa: Zoran Daljević; Neoplanta: Aleksandar Vujošević; Reri: Jovan Rajić i Dragomir Ristanović; Savet zelene gradnje: Mladen Bogićević; Privredna komora Srbije: Dragana Macura i Gordana Tiodorović; Transparentnost Srbija: Nemanja Nenadić; Delegacije EU u Srbiji: Nataša Udovički, Oliver Sarov i Petar Spasić; Američka privredna komora u Srbiji: Ana Vulović i Bojan Kaličanin; Savet stranih investitora: Aleksandar Ljubić; Politika: Jovana Rabrenović; Udruženje Zajednička akcija blok 70/70a: Dušan Četnik; Udruženje ,,Za Naš Kej“: Aleksandar Salapura i Zdravko Janković; Stranka slobode i pravde – odbornici grada Beograda: Ana Gođevac i Mila Popović; Novi DSS: Miloš Veličković; Koalicija Nada: Filip Blagojević; Udruženje Beograd: Marin Krešić; Đorđe Vukotić, pravni ekspert i Miša Brkić, ekonomski analitičar i novinar.

U uvodnim napomenama, Uglješa Marković, predsednik Odbora i predsedavajući javnog slušanja pozdravio je sve prisutne i zahvalio svima koji svojim učešćem daju doprinos u uspešnom sagledavanju teme o kojoj se diskutuje.

Goran Vesić, ministar građevinarstva, saobraćaja i infrastrukture, istakao je da je Zakon o planiranju i izgradnji jedan od najvažnijih sistemskih zakona, izmenama i dopunama menja se postojeći Zakon i to oni delovi gde je posle određenog vremena uočena potreba za izmenama i dopunama. Kada je započet postupak izmena i dopuna postojala su četiri cilja - ubrzanje postupka izdavanja građevinskih dozvola, obezbeđenje veće transparentnosti postupka, usaglašavanje naših propisa sa propisima EU i promocija zelene gradnje kao i elektromobilnosti.

Ministar je istakao, da s obzirom da je jedan od ciljeva ubrzanje postupka izdavanja građevinskih dozvola, uvodi se e – prostor, ovim postupak postaje transparentniji, efikasniji i brži. Što se tiče postupka izdavanja građevinskih dozvola, jednom dati uslovi neće moći da se menjaju, promenom uslova u toku postupka stvara se prostor za korupciju, a i veća je odgovornost kako samog organa tako i lica koja učestvuju u postupcima izdavanja građevinskih dozvola. Uslovi moraju biti u skladu sa urbanističkim planom, uslovi koji su izdati mimo plana smatraće se nevažećim. Takođe, sastavni deo potvrde o početku građevinskih radova biće polisa osiguranja od štete trećim licima, ovim se štite građani koji će u slučaju eventualne štete moći da naplate svoja potraživanja. Insistirano je da se ovim zakonom uvode elementi zelene gradnje, ovo je revolucionarna novina i po tome smo ispred mnogo zemalja EU. Ministar je napomenuo i promociju elektormobilnosti, izmenama i dopunama stvara se obaveza postojanja elektro punjača u rezidencijalnim i poslovnim objektima ali i na pumpama gde odnos broja točilica mora biti jednak broju elektro punjača.

Takođe, uvode se energetski pasoši tj, obaveza za nove zgrade da se kupoprodaja nekretnina ne može vršiti bez energetskog pasoša. Za sve objekte koji su izgrađeni pre početka primene ovog zakona utvrđena su pravila i rokovi za dobijanje energetskog pasoša.

Goran Vesić, ministar građevinarstva, saobraćaja i infrastrukture, istakao je i da je uspostavljen registar braunfild investicija, znaće se sa kojim braunfild investicijama raspolaže država. Povećava se odgovornost ovlašćenih lica u postupcima izdavanja akata za izgradnju, informacije o lokaciji će pored sekretarijata moći da daju i javni beležnici i druge kompanije koje se sertifikuju na osnovu uredbe ministarstva.

Ponovo se uvodi Agencija za prostorno planiranje, koja će se finansirati delom iz budžeta a delom iz sopstvenih prihoda.

Takođe, je istakao da je izmenama i dopunama posebna pažnja usmerena na zaštitu kulturnih dobara, prilikom izrade Urbanističkog plana, nadležni Zavod za zaštitu spomenika kulture ima pravo da zatraži da se uradi studija o zaštiti kulturnih dobara, uvodi se konzervatorski nadzod koji do sada nije postojao.

Što se tiče planova koji se odnose na nacionalne parkove, nadležnost se prenosi na ministarstvo, to je jedini način da se zaštite nacionalni parkovi.

 Takođe, olakšan je postupak postavljanja rampi i drugih pristupnih objekata za invalide, sada je umesto saglasnosti svih suvlasnika na parceli dovoljna prosta većina, ovim se olakšava gradnja pristupnih objekata a time i život lica sa invaliditetom.

Sve lokalne samouprave imaju obavezu da u naredne četiri godine pokriju svoj prostor sa 70% pokrivenosti urbanističkim planovima, ukoliko lokalne samouprave to ne urade, Agencija za prostorne planove će to uraditi umesto njih, kada nema urbanističkih planova nema ni građevinskih dozvola.

Ovim zakonom ukida se Zakon o posebnim postupcima radi realizacije projekata izgradnje i rekonstrukcije linijskih infrastrukturnih objekata od posebnog značaja za Republiku Srbiju. Jedna od najvažnijih primedbi EU odnosila se na pomenuti zakon, ukidanjem ovog zakona omogućava se Srbiji da otvori Klaster 1. Poglavlje 5.

Ministar je istakao da što se tiče ukidanja konverzije koja je u 94 % slučajeva urađena bez naknade, postoje tri bitne stvari - oslobađanje zarobljenih potencijala srpske privrede, da se oslobodimo predrasuda da naše društvo uvek i sve treba da naplati od privrede i sprečavanje moguće recesije u građevinskoj privredi. Dobitnici ovog postupka su država, ivestitori i građani.

Takođe, je napomenuo da je omogućena fazna izrada planskih dokumenata čime se investitoru omogućava da gradi iz više faza, uvodi se institut glavnog republičkog urbaniste koji će ujedno i biti kontrolni mehanizam lokalnih urbanista.

Ministar je istakao da što se tiče izmena i dopuna Zakona da su imali javnu raspravu koja je održana u šest gradova, nakon toga rasprava je produžena konsultacijama sa Svetom investitora, Stalnom konferencijom gradova, Savetom zelene gradnje, Privrednom komorom Srbije i mnogim drugim. Javna rasprava je umesto Zakonom predviđenih dvadeset dana trajala između pedeset i šezdeset dana. Izmenama i dopunama ispravljene su greške koje su se pojavile u postojećem zakonu, ceo postupak će biti transparentniji, brži i efikasniji.

Gordana Tiodorović iz Privredne komore Srbije (PKS) je istakla da su na sastanku Ekonomskog kokusa predstavnici PKS izneli mišljenje o novom Zakonu. Investitori su posebno zadovoljni što se skraćuje rok izdavanja građevinskih dozvola. Takođe, Komora pozdravlja i to što je Zakon u potpunosti usklađen sa direktivama EU.

U diskusiji su učestvovali: Vladimir Obradović, Nikola Nešić, Rozalija Ekres, Danijela Nestorović, Uglješa Mrdić, Radomir Lazović, Jelena Žarić Kovačević, Aleksandar Jovanović, Jelena Milivojević, Aleksandar Jerković, Gorica Gajić, Đorđe Miketić, Radmila Vasić, Dragan Jovanović, Gordana Tiodorović i Jovan Rajić.

Sastavni deo Informacije čine stenografske beleške, sačinjene na osnovu tonskog snimka javnog slušanja.

Javno slušanje je završeno u 14.30 časova.

Dostavljeno:

u Narodnoj skupštini Republike Srbije:

-predsedniku;

-članovima Odbora za prostorno planiranje, saobraćaj, infrastrukturu i telekomunikacije